《水调歌头 其五 赠医官徐齐山》
明代·陶安

柯山倚天碧，秀耸浙东南。惟公与山齐德，结屋对巉岩。

门外紫芝瑶草，窗下丹炉玉杵，元气此钟含。药镜发灵彩，金匮启玄缄。

凤凰台，龙虎地，驻行骖。佳声飞满，当路毡冷自能谙。

手握回生大造，心悟成仙秘诀，神效过苏耽。云外鹤书至，衣袂染柔蓝。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。